NAMBAR 8 HRAN - Rengpa’n Mosia a chongpuia, “Arona - Bible Search\nNAMBAR 7 NAMBAR 9\nMeiser sia dân hrang\n1Rengpa’n Mosia a chongpuia, 2“Arona inhrilin lân, a kuang, meiser sarihai kha a siana hmuna an sia tika, kha meiser khan a maton tiang a i-êl hrang a nih ti ro,” tiin. 3Arona’n khaang khan a thoa; Rengpa’n Mosia thu a ipêk ang khan, meiser siana maton tiang khan meiserhai kha a choka. 4Hi meiser siana hi Rengpa’n Mosia kuang a inentir lam taka siam a ni, a bul ata a rêl dênin rângachak kuta suk leh siam a ni.\nLevi irchihai thâr irthiangna\n5Rengpa’n Mosia a chongpuia, 6“Levi mihai kha Israel irchihai lai ata kha a bingin sehaiin lân, thâr irthianghai roh. 7Anni kha hiang hin thârhai ro; irthârna tui inthekkhumhaiin lân, an pumpuia irvo infâi hrangin le an puanhai sôp infâi hrangin hrilhai roh. Khanchu Pathian dân angin irthiang an ti. 8Khanchu sehrâtchal tuai inkhat le buhûm thilinhlan hriaka pol baidi indi tak leh inlatirhai ni ta; khabana sehrâtchal inkhat sual irbôlna hrangin ni ilâk sa hrang a ni. 9Khanchu Israel irchihai kha bukhai ni ta. Levi irchihai chu irtongna Biakbuk mân tiang khan hruaihai roh. 10Khanchu Israelhai khan Levi irchihai chunga an kut irnghat an ta, 11khanchu Israelhai khan Levi mihai kha Rengpa sin an tho theina hrangin Israel irchihai irhmingin ngaihoi thilinhlana Rengpa kuang inhlan an ti. 12Khanchu Levi irchihaiin sehrâtchalhai lua khan an kut irnghat an ta; Levi irchihai ta hrangin chu irngeina an siam theina hrangin, inkhat chu sual irbôlna hrangin, inkhat dang chu pum hâlirvôm thilinhlanna hrangin Rengpa kuang inhlan ni a ti.\n13“Levi irchihai kha Arona le a nâipasalhai makunga inomtirhai ni ta; Rengpa ta hranga ngaihoi thilinhlan kha inhlanhai roh. 14Khaang khan Israel irchihai lai ata kha Levi irchihai kha zêkhaiin lân, khanchu Levi irchihai kha keima ta ni an ti. 15Kha hnung chu Levi irchihai kha irtongna Biakbuka khan Pathian sintho hrangin lût an ta, nangin anni kha thâr irthianghai ni ta, ngaihoi thilinhlan angin ni inhlanhai hrang a ni. 16Israel irchi nâilutîrhai irthûla keima dongtum an ni sikin. 17 Mihriam khom ni sian, sa khom ni sian, Israel irchihai laia nâilutîrhai chu ki ta an nia, Aigupta rama nâilutîr ki that lai khan anni hi chu keima dongtum hrang piala ki isiahai tâk kêng. 18Khasikin Israel irchia nâilutîr murdihai irthûlin Levi irchihai chu ki ilâk tâk a ni. 19Khasikin Israel irchihai irthûlin anni chu irtongna Biakbuka sintho hrang le Israel irchihaiin hmun irthianga an hong nâi khoma, anni laia hri a lêng loina hrangin hrungin Israel irchihai rengata Levi mihai hi Arona le a nâipasalhai ki ipêk a ni,” tiin.\n20Khanchu Rengpa’n Mosia thu a ipêk angin Mosia, Arona le Israel murdihai khan Levi mihai chu a inhlan irthiangtirhai a ni ta. 21Khanchu Levi irchihai chu an irthâr irthianga, an puanhai an sôpa; khan Arona’n Rengpa makunga ngaihoi thilinhlana khom an hlana, khabana a thâr irthianghai tâka. 22Levi mihai chungchânga Rengpa’n Mosia thu a ipêkhai lam ang takin mipuihaiin an thoa, khanchu Arona le a nâipasalhai enkolna hnuaia Levi mihai chu irtongna Biakbuka sintho hrangin an om tâka.\n23Rengpa’n Mosia a chongpuia, 24“Levi irchihai chu kum sômhni ringa mi an ni rengata irtongna Biakbuka sin tho an ta, 25khannisian kum sômringa tena mihaiin chu an sin thôna rengata kha irngam an ti. 26Khannisian irtongna Biakbuk sina khan an irchihai kha sanhai thiai an ta, khannisian an bingin chu irbôlna sin chu tho ta no nihai,” a tia.


DÂN INHNINA 2 HRAN - A mong taka chu Rengpa thupêk - Bible Search\nDÂN INHNINA 1 DÂN INHNINA 3\nDÂN INHNINA 2\nRamchâra om sûng\n1 A mong taka chu Rengpa thupêk angin kin kîr nôk lele tâka; Tuipui Sen tiang kin pana, Edom tâng ram chu sôttak ei vêla. 2Rengpa khan, 3“Hi tâng hi nin vêl sôt ta hrai ta, hmâr tiang pan roi,” a ni tia. 4 Edom tâng ram nin ife theng hrang a nia, nin urêng hlatak, Esaua irchihai ram kha nin ife theng hrang a ni, a sân nangni lei chi an ti. 5Khannisian, nin idoi hrang ni ma, an ram chu buk hni te lua nangni pe no ning. Seir tâng ram kha Esaua irchihai ta hrangin ki pêk tâk a ni. 6Bu le tui nin nuamin chu an kuang ata nin irchôk hrang a ni, a tia.\n7Rengpa nin Pathian khan lam tinrênga sat nangni a vura, ramchâr irzat taka nin irvâk laihai khan nangni a enkol thiaia, nin Pathian Rengpa khan kum sômminli sûng chu nangni a ompuia, ite irsam mak chêi kha te.\n8 Khanchu, kin fe thiaia, kin urêng Esaua irchi, Seir tânga omhai kha tehel kin zonga. Elat le Ezion-geber ata Jordan phâi lampui kin pansana; hmâr nisua tiang irheiin Moab ram kin pan tâka. 9Rengpa’n ki kuang, ‘Lota irchi, Moabhai chu, hong inbuai no roi, nin idoi hrang ni ma. Ar khopui chu an ilua hranga ki ipêk hrang ni ma,’ a tia. 10(Ar khuaa hin mi lian hrâttak tak Em an itihai an om ngai. Mi lian chi dang, Anak an itihai dôra irsâng an ni sa. 11Refa-hai ti an ni sa, khannisian, Moabhai khan Emhai an ti ngai. 12Edom rama hin Hor-hai an om ngai; khannisian, Esaua irchihai hin an irzûlpaihai zit a ni, an indartira, an ram chu an luapai pehai ta a ni. Khaang dên khan Israelhai khomin Rengpa’n ram a pêka lei omhai chu an inhnotsuakhai a ni).\n13Rengpa thupêk angin Zered dung kin irkâna, 14 Kades-barnea kin suaksan ata kha kum sômthum a fe tâka; kha zoro laia varâl kâi kakai chu Rengpa iti ang ngêtin a thi zit nam an ni ta. 15Rengpa khan a’rhmangtirhai ving mâka chu, a idoihai mai a ni.\n16An thi zoi zit hnungin, 17Rengpa’n ki kuang, 18‘A vuan hin Moabhai ramri, Ar khopui kôla fe theng nin ta, 19 Amon-hai, Lota irchihai ram va tung nin ta, anni chu inbuaihai no roi, doihai sa no roi, an ram chu an omna hrangin ki ipêk tâk a ni, a hlekte khom nangni pe no ning,’ a tia.\n20(Kha ram kha Refa-hai ram ti a ni ngai. Amon-haiin chu hi mihai leh Zamzum-hai an ti. 21Anak-hai ang dêna irsâng a ni, tamtak an nia, nam hrât tak an ni ngai; khannisian, Rengpa khan a that zôia; Amon-haiin an ram chu an neia, an lua tâk a ni. 22Esaua irchi, Edom mihai hrangin Seir kha Rengpa’n khaang dên khan a itho pe a ni. Rengpa khan Hor-hai kha an boipaia; Edom-haiin an ram kha an lua tâk a ni. 23 Mediteranean tuipui vakama Kret chômbung mihai an lei oma, A phuta om Av-hai kha an irhmangtira, an ram kha an luaa, Gaza dênin an neipai zit tâk a ni.)\n24Moab ram kin khêl hnungin Rengpa khan, ‘Thoiin lân, Arnon dung hi irkân roi, Amor rêng Sihona, Hesbon kho rêng kha, a ramhai leh nin kuta ki pêk tâka; doi unglân, a ram kha irchupui roi. 25a vuan ata irthokin nin makunga irvân hnuaia om murdi ki inchitir hrang a ni, nin irhming vai khom an inhriatin inthing nor nor an ti,’ a ni tia.\nIsraelhaiin Sihona an inhnê\n26Kedemot ramchâr ata Hesbon rêng Sihona kuang irngei thu chôiin palai ki tîra. 27‘Ni rama hong theng kin ti, chang tiang le vei tiang pêt no ni ung. 28Kin nêk hrang bu le kin in hrang tui khom nin kuang ata la zit kin ti; kin Pathian Rengpa ni pêk ram, Jordan râl kin tung mâka chu hong theng kin ti. 29Seir rama om Esaua irchihai le Ar khuaa Moab-a omhai kuang kin itho ang dên khan ni ram fe theng ringot ni phal pe ro’ ki tia. 30Hesbon rêng Sihona khan a rama kin ife theng chu phal maka, kin inhnêa a ram ei neipai pe theina hrangin Rengpa khan a lungrîl an ngartira, a tukul a inlian a ni; atûn ten a ram kha kin neipai pe tâka.\n31Rengpa khan, ‘Sihona le a ram kha khom neipai pe unglân, lua roi,’ a tia. 32Sihona le a pâl murdihai khan Jahaga a ni hong doia. 33Kin Pathian Rengpa khan ama kha a nâihai le a pâl murdihai khan ama kha a nâihai le a pâl murdihai le a ni pêka, kin that zita. 34A khua murdi kin lâka, kho sûnga omhai kha nupang pasal, a chîn a lian, kin inboipai zita, tûte hôihai ma ung. 35An sâhai rêk chu râllâk suma kin lâka, khuaa râllâk sum danghai leh kin ilâk a ni.\n36Arnon dung irhôr tâng chunga khua Aroer ata a tuidunga khopui omhai kha Gilead dênin kin ilâk theiloi zel om ma, Rengpa kin Pathianin a ni pêk zit a ni. 37Amon-hai ram rêk chu hro ma ung, Jabok dung kâi ma ung; vadunga khopuihai le tâng rama khopuihai, Rengpa kin Pathianin hro a ikhaphaia khan chu kâi ma ung.